40. schôdza NR SR - 6.deň - B. popoludní
Dátum: 2025-10-22
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

46. Vážený pán predsedajúci, vážený pán minister, vážení kolegovia, kolegyne, rokujeme tu o skrátenom legislatívnom konaní, o skrátenom legislatívnom konaní zákona o hazarde. Tento návrh je výsledkom jedného nechutného kšeftu, jedného konkrétneho ministra s konkrétnou sieťou kasín. Pred dvoma, pred mesiacom sme v rámci konsolidácie hľadali spôsoby, ako naplniť štátnu kasu tak, aby na to ľudia doplatili čo najmenej. Predstavili sme dva konkrétne návrhy, ktoré zvyšovali daňové zaťaženie herní, prevádzkovateľov hazardu. Človek by si povedal, že práve v tomto návrhu zákona ich teraz nájde, že koalícia nemôže hlasovať za opozičné návrhy, aleže skrátka ten náš návrh zákona opísali a predkladajú ho. Opak je pravdou. Namiesto toho, aby zdaňovali tých, ktorí tu tvoria enormné zisky a ešte na utrpení iných, na nešťastí iných, tak tým naďalej sa rozhodli ožobračovať ľudí. Ak ich nedorazila prvá, druhá alebo tretia vlna konsolidácie, tak tých najmenej majetných dorazí to, že vlastne kasína budú aj naďalej prosperovať. Vláda mala možnosť naozaj zdaniť tých najbohatších, nerobí to. Panuje taká predstava, že aké obrovské príjmy z hazardu štát získava. Je to len zlomok toho, aké, aký obrat tieto hazardné spoločnosti majú a aké dane platia. Poviem vám len jeden príklad, lebo v rámci hazardu existuje viacero druhov licencií. Tak napr. daňová sadzba pri individuálnych licenciách je 22 %. To ešte aj dépeháčka je vyššia. Ak by ľudia peniaze, ktoré minuli v hracích automatoch, ak by si za to nakúpili práčky, chladničky, televízory alebo neviem čo, odviedli by štátu na daniach viac, ako odvedú prevádzkovatelia hazardu na základe individuálnych licencií. Takto to je. Na DPH každý občan odvádza viac percent ako prevádzkovateľ herne na základe individuálnej licencie. To len na margo toho, ako veľmi dobre sú zdanení. Nie sú zdanení v zásade vôbec v porovnaní s tým, aké zisky tvoria. Potvrdzuje to aj to, že skrátka hrozia nám tu obrovské hospodárske škody. Takže nehrozia nám tu žiadne hospodárske škody. Navrhovatelia sa nezmohli ani len na to, aby tu tie škody vyčíslili, o koľko peňazí by sme prišli, alebo teda štátny rozpočet. Pravdou je, že hráči by buď prešli na online hazard, alebo by išli do kasín mimo daného mesta, kde licencie končia. Čiže žiadne významné hospodárske škody. Vrátim sa k tomu zdaňovaniu, lebo je naozaj nedostatočné. Dnes je hazard zdanený 30 %. Navrhli sme im zdaniť ich po vzore Rakúska a Poľska na aspoň 50 %. Či už je to v rámci všeobecných licencií alebo individuálnych licencií z tých 22 % na 50 %, alebo, samozrejme, online hazard, lebo ten tu rastie naozaj raketovým tempom bez ohľadu na to, či tie kamenné herne pribúdajú alebo odbúdajú. Tam je najvyšší rast, ale to tento návrh zákona nerieši. O tom nie je ani len diskusia, aby sa viac zdaňoval online hazard, aby sa viac bojovalo proti nelegálnemu hazardu na internete. Ani tam nie sme na tom tak zle ako navrhovatelia tvrdia. Vravia, že tu máme zablokovaných okolo 40 stránok. Tak aj v správe Úradu pre reguláciu hazardných hier sa hovorí o 920 aktuálne zablokovaných stránkach, resp. to bolo ku koncu roku 2024, ale aby posilnili kompetencie úradu či už personálne, alebo im zverili ešte nejaké ďalšie možnosti odhaľovať, tak to nie. Ale vrátim sa k tomu podstatnému. Táto vláda odmietla prijať peniaze zo zvýšených daňových sadzieb pre prevádzkovateľov hazardu. Odmietla, to odmietla cca 300 mil. Odmietla 50 mil., ktoré sa núkali za zvýšenie poplatkov za licencie hracích automatov. Tam sa 50 mil. poľahky vzdala. Ale ak mám možnosť získať 50 mil. z nešťastia ľudí, tak to nepohrdne, lebo to nie sú ich kamaráti, od nich nedostanú úplatok za presadenie takéhoto návrhu zákona. Takže tento, toto skrátené legislatívne konanie nemá absolútne žiadnu oporu v zákone, nespĺňa základné atribúty a taká je pravda. Ďakujem.